ועדת החקירה הפרלמנטרית בנושא הסחר בנשים, כנסת 16, פרוטוקול מספר 12, 2004-02-17 10:00

זהבה גלאון: אני רוצה לנצל את העובדה שאנחנו יושבים כאן ולמתוח ביקורת כנגד תושבי אותה שכונה שבה ממוקם המקלט, אנחנו משענו אתמול שגורמים בשכונה מאוד לא אהבו את הרעיון שהמקלט הוקם בתחומם, יש להם אינטרסים נדל"ניים אני מניחה, אני חושבת שגם האנשים האלה בשכונה מישהו צריך לכנס אותם ולהסביר להם שמדובר בהגנה על קורבנות, המקום הזה לא יביא לשם, אני מניחה, גורמים עבריינים, לדעתי מישהו צריך לטפל בזה מטעם המשטרה מול השכונה.

זהבה גלאון: זה היה די מחפיר בעיני לשמוע על ההתארגנות הזאת של תושבי השכונה אבל אני מנצלת את ההזדמנות הזאת.

זהבה גלאון: אנחנו התכנסנו כאן לדון באופן כולל ומקיף במאבק של משטרת ישראל בפשע המאורגן, אנחנו לא נדון בכל המאבק בפשע המאורגן אבל אנחנו נתייחס לסחר בנשים כאחת מהעבירות שהמניע שלה הוא כלכלי ונאבקים בה.

זהבה גלאון: אני מקווה שמתחילים להיאבק בה מאבק כלכלי.

זהבה גלאון: בענין הזה נרצה לשמוע מה עשתה משטרת ישראל עד כה, אני מדברת על ההיבטים הכלכליים.

זהבה גלאון: אנחנו יודעים שהמשטרה מתגאה ובצדק, במידה גדולה יותר של צדק, במידה פחותה של צדק, במספר המעצרים.

זהבה גלאון: עד היום פעילות משטרת ישראל בענין הסחר בנשים היתה בעיקר במספר המעצרים ולא בכמות הכסף שהגיע לידה או אם בכלל, האם חולט כסף.

זהבה גלאון: אנחנו נרצה לשאול האם עדיין המשטרה ממשיכה לספור את מספר המעצרים במקום לספור את הכסף, האם משטרת ישראל העבירה לרשות לאיסור הלבנת הון, עו"ד יהודה שפר היה כאן בחודש נובמבר האחרון בישיבת הועדה, בסקירה ששמענו אז נמסר לנו שמשטרת ישראל לא העבירה לידי הרשות לאיסור הלבנת הון רשימות שחורות של גורמים עברייניים שמלבינים הון על גבן של אותן נשים.

זהבה גלאון: הסוחרים הגדולים או הגדולים פחות הולכים לכלא והכסף ממשיך לעבוד, הכסף מתגלגל, מדינת ישראל הופכת למכבסת כספים, מדובר בכסף גדול ואנחנו נרצה לשמוע גם על המעצרים אבל לא על המעצרים של הסוחרים הקטנים, מה עם המעגל השני והשלישי של מלביני הכספים, מה עם הלויתנים ואיך אנחנו עומדים במדרג הזה, נשמח לשמוע על כל הפעילות הבינלאומית, על הקשר עם האינטרפול, אם בכלל, על כל הקשרים הבינלאומיים למאבק בענין הזה ועל הקשר בין סחר בנשים לעבירות נוספות.

זהבה גלאון: אנחנו יודעים שהרבה פעמים מי שעוסק בסחר בנשים עוסק גם בסחר בסמים ובהימורים, האם מדובר באותם אנשים, האם בחלקם זה אותם אנשים.

אילן פרנקו: תופעת הסחר בנשים שהיא אחד המרכיבים ואחת העבירות שבהם עוסקים ארגוני הפשיעה במדינת ישראל, תיסקר באופן מפורט יותר בתום הדברים שלי ע"י ניצב משנה אירית בוטון שהיא ראש המחלקה לתפקידים מיוחדים, אני מבקש לתת סקירת רקע לגבי הפשיעה המאורגנת במדינת ישראל וארגוני הפשיעה, לא ניכנס כי זה לא ממש נושא הדיון, ונתייחס לאחר מכן לכל הנקודות שביקשה יו"ר הועדה שנתייחס אליהן כמו התקיפה הכלכלית כנגד סוחרי הנשים ונגד ארגוני הפשיעה ויש לנו בהחלט מה לומר בנושא הזה, הגברת שיתוף הפעולה אל מול הרשות לאיסור הלבנת הון, הפקנו לקחים מהישיבה הקודמת ויש קשר כבר היום בין הרשות והעברנו לרשות שאילתות לגבי סוחרי נשים וההערה שנרשמה לחובתנו בדיון הקודם טופלה כבר וניתן קצת נתונים לגבי שנת העבודה 2003 שזה אף הסתיימה ונוכל לתת לכם גם את נתוני האכיפה כולל היבטים בטיפול הבינלאומי שכל הנושא הזה מצוי על סדר יומה של אירית.

אילן פרנקו: הפשיעה המאורגנת היא פשיעה שמורכבת מארגוני פשיעה שיש להם סדר יום אחד בלבד והוא סדר היום הפלילי, הם עוסקים בפשיעה, הם עוסקים בפלילים, יש היום במדינת ישראל עפ"י המיפוי של משטרת ישראל קרוב ל50- ארגוני פשיעה שמונים מעל 800 חברים, שישה מהארגונים האלה הם ארגונים גדולים, ארציים וכ44-45- הם ארגונים שפועלים ברמה מקומית וכנגד התופעה הזאת שקיבלה ביטוי מודגש בין השנים 2002-2003 אנחנו החל מה11- לדצמבר שינינו כיוון.

אילן פרנקו: יש ארגוני פשיעה יהודים וערבים, הכמויות לא כל כך משנות כרגע, יש ביניהם יחסי גומלין, אגב בין ארגוני הפשיעה יש בכלל יחסי גומלין שמקבלים ביטוי בזיהוי של יחסי גומלין על בסיס של יריבויות או שותפויות, יש גם יחסי גומלין בין ארגוני הפשיעה היהודים והערבים ויש יחסי גומלין מוסדרים בין ארגוני פשיעה שפועלים בארץ לבין עבריינים ישראלים ועבריינים לא ישראלים שפועלים בחו"ל.

אילן פרנקו: פה אנחנו יודעים לומר ואמרנו את זה גם במהלך השנה, אחד מענפי היצוא של מדינת ישראל היא הפשיעה.

אילן פרנקו: יש לנו גלובוס ממופה באגף המודיעין במשטרת ישראל ואנחנו יודעים היום לומר היכן נמצאים מושבות של עבריינים בחו"ל והמושבות האלה משתפות פעולה עם ארגוני הפשיעה בארץ ובין היתר הם משתפים פעולה גם בתופעת הסחר בנשים.

אילן פרנקו: תחומי העיסוק הפליליים של ארגוני הפשיעה, תחום העיסוק הבולט הוא ההימורים הבלתי חוקיים.

אילן פרנקו: אנחנו זיהינו מעבר משנת העבודה 2001-2-3 לתחום ההימורים, תחום עתיר משאבים, ההערכות המודיעיניות מדברות על שוק הימורים חוקי ובתי חוקי בארץ בסדר גודל של 14 מיליארד שקל בשנה.

אילן פרנקו: תחום עתיר משאבים בשוק מאוד מצומצם שהענישה שצמודה אליו היא ענישה לא חמורה, לא בהיבט שנות המאסר ולא בהיבט הקנסות הכספיים.

אילן פרנקו: היבוא וסחר בסמים, הלוואות בשוק האפור, גביית דמי חסות, תופעה מדאיגה מאוד שהלכה והתפשטה והיא מחייבת שיתוף פעולה בין המשטרה לבין הקורבן של העבירה כדי שנוכל לתקוף אותה ולא תמיד הקורבן שש לשתף איתנו פעולה מטעמיו הוא כאשר הטעם המרכזי הוא הפחד מפני המאיימים והסוחטים.

אילן פרנקו: פשיעה בינלאומית, הפעלת תחנות דלק פירטיות, עבירות הונאה וכמובן מכוני ליווי וסחר בבני אדם שגם הוא אחד המרכיבים של ארגוני הפשיעה במדינת ישראל.

אילן פרנקו: כך נראה עץ מבנה עקרוני של ארגון פשיעה.

אילן פרנקו: אני מניח שהועדה היתה שמחה יותר לו הקוביות היו מלאות בשמות אבל אין לנו כמובן אפשרות לעשות את זה.

אילן פרנקו: אנחנו פועלים גם תחת צו איסור פרסום, המשטרה הוציאה צו איסור פרסום לפני מספר חודשים שמונע את פרסום המבנים הפנימיים של ארגוני הפשיעה.

אילן פרנקו: אנחנו נחשפנו לפני קרוב לחצי שנה להדלפה מאוד כואבת בנושא, עבודה מאוד גדולה שנעשתה אצלנו וכדי לא לחשוף את השמות ואת המבנים הפנימיים של הארגונים ביקשנו מבית המשפט להוציא צו איסור פרסום והצו הזה מתחדש אחת לתקופה באופן איטי ולכן אנחנו מנויים מלפרסם, אבל השמות ששמעתם בתקשורת הם שמות נכונים.

אילן פרנקו: משטרת ישראל תתקוף את הפשיעה במהלך שנת העבודה 2004, ואני מדבר על יעד שהוצב ע"י המפכ"ל.

אילן פרנקו: היעד מדבר על פירוק התשתיות הניהוליות והעיסקיות חומריות של ארגוני הפשיעה, כשהיעד הזה מורכב משלושה מדדים.

אילן פרנקו: פעם אחת זה ניטרול הדמויות המרכזיות שמנהלות או חברות בארגוני הפשיעה, כשאנחנו נשים דגש וננסה לעשות שימוש מוגבר בחוק למאבק בארגוני הפשיעה, ושני מרכיבים נוספים זה אותם מרכיבים שעליהם דיברתי קודם, זה לתקוף את מחוללי הפשיעה הבלתי חוקיים ולשלול את רכוש הארגון החוקי שהושג בדרך של הלבנת הון.

אילן פרנקו: המטרה ששמנו לנו היא לתקוף תקיפה כלכלית ופה אנחנו מסמנים מתווה פעילות שמשטרת ישראל החלה בו החל מסוף שנת העבודה 2002, עשתה אותו ב2003- ותעשה אותו באופן מוגבר לאורך שנות העבודה 2004 וצפונה כשהמגמה היא לא רק לעצור ולשים מאחורי סורג ובריח אלא גם לתקוף את התשתית הכלכלית של ארגוני הפשיעה מתוך מגמה שכשהם נמצאים בבית הסוהר הם לא ממשיכים לנהל את העסקים שלהם מבית הסוהר וכשהם משתחררים מבית הסוהר לא מחכה להם התשתית הכלכלית שהם בנו במהלך הפעילות הכלכלית שלהם מחוץ לכותלי בית הסוהר.

אילן פרנקו: אנחנו קראנו לזה קואליציית הרשויות ועשינו פעולות ויש היום קואליציה של רשויות ואחת הרשויות החברות בקואליציה הזאת היא הרשות לאיסור הלבנת הון.

אילן פרנקו: המגמה בתקיפה הכלכלית היא לקחת ארגון פשיעה ולשים אותו בפוקוס ומסביבו לחבר את כל הרשויות שעוסקות בתקיפה כלכלית במדינת ישראל, מתוך מגמה לתקוף אותו באמצעות החוקים שאנחנו ידועים להשתמש בהם, החוק לאיסור הלבנת הון, חוקי החילוט וכו'.

אילן פרנקו: למדנו במהלך שנת העבודה והגענו לתובנה הזאת, שכל הארגונים האלה אוצרים בתוכם מודיעין רב ואיכותי שכל מה שצריך לעשות איתו כרגע זה לחבר אותו אל מול ארגון אחד ולתקוף את הארגון הזה באמצעות הבסיס החוקי שקיים למשטרת ישראל, שקיים למס הכנסה, שקיים למע"מ, שקיים בכל רשות אכיפתית חקירתית או מודיעינית כזאת או אחרת, כשהמגמה בסוף להגיע לכתב אישום כנגד הדמויות ולשחיקת הפלטפורמה הכלכלית שעל הבסיס שלה הם נשענים ושאותה הם מפעילים.

זהבה גלאון: יהודה טרבסקי יש מועצת קרן החילוט שהיום יו"ר המועצה הוא יו"ר הרשות למלחמה בסמים וחברים בה מספר גופים.

אילן פרנקו: אנחנו חוברים במאמץ לאומי להוביל שיתוף פעולה גם ברמה הבין מערכתית בכל מה שקשור למהלכי חקיקה.

אילן פרנקו: למשל תוכנית להגנת עדים שחסרה היום עדיין אבל היא נמצאת לקראת שלבי גיבוש אחרונים, אבל צריך להבין שיש לה תג מחיר מאוד גבוה.

אילן פרנקו: תהיה תוכנית להגנת עדים, אנחנו נוכל על המסלול שלה להריץ עדים שתהיה לגביהם תוכנית הגנה מאוד מסודרת אבל תג המחיר כאן הוא מאוד גבוה.

אילן פרנקו: אני מבקש להראות קצת נתונים על הפעילות שבצענו החל מ14- לחודש, זה המועד שבו הכריזה משטרת ישראל על מאבק כולל ואגרסיבי בארגוני הפשיעה, ועד ממש שלשום.

אילן פרנקו: ניתן לראות שבצענו פעילות רבה מאוד בפיצוח בתי קזינו, מכונות מזל, אתרי החלפת מטבע ובפיצוח מכוני ליווי בצענו 644 פעילויות כנגד מכוני ליווי.

אילן פרנקו: הכוונה היא שטיפלנו 644 פעמים במהלך החודשיים האלה במכוני ליווי.

אילן פרנקו: חלקם נסגרו ונפתחו מחדש וטופלו שוב, חלקם נסגרו ולא נפתחו.

אילן פרנקו: חלקם כמובן עדיין פועלים ואנחנו נמצאים במהלך מאוד מסודר ומתמשך לטיפול כשהמגמה היא להביא לתקיפה ולסגירה של אותו מכון.

אילן פרנקו: ניתן לראות פה את המספרים, בסך הכל מספרים בהחלט מכובדים, 644.

אירית בוטון: בתחום הסחר בנשים עובדים בצמידות אגף המודיעין ביחד עם אגף החקירות וב15- בפברואר ביום בו נפתח המעון נפתחה גם ההשתלמות הראשונה בתחום הסחר בנשים, גם התובעת באה ואנחנו מברכים על זה.

אירית בוטון: בהמשך למה שציין אילן פרנקו לגבי הערכות אומדן והערכות מחירים ורווחים בשוק ההימורים, אנחנו מעריכים פחות או יותר בתחום סחר בנשים שאם אנחנו מתייחסים בכל אחד ממכוני הליווי שמועסקות 5-10 נשים ואנחנו מדברים על 200 שקלים מחיר לצרכן עבור כל אחת מהנשים ומדובר על 10-20 קליינטים ליום, ניתן מכאן לחשב פחות או יותר את הרווחים והכסף שזורם במכוני הליווי.

אירית בוטון: מדובר על מליוני שקלים ואולי אפילו עשרות מליונים בשנה.

אירית בוטון: אין ספק שפשיטה על מכון ליווי כזה, סגירה של מכון ליווי כזה גורם במישרין ובאופן מיידי לנזק כלכלי אדיר לאותו בעל מכון באותו ערב ולימים הבאים שבהם הוא צריך להיערך מחדש להשיג נשים ואולי להעתיק את פעילות המכון למקום אחר.

אירית בוטון: זאת השיטה, גם אם לא לקיחת כספים, ניטרול הנשים ומכוני הליווי יש להם חשיבות רבה.

אירית בוטון: במהלך שנת העבודה הזאת הוקמה יחידה ברמון, מג"ב רמון קיבל את האחריות החל ממרץ ובעקבות פעילות היחידה נתפסות יותר נשים שמנסים להבריח דרך הגבולות.

אירית בוטון: הנתון שאנחנו קיבלנו זה 36 נשים מחודש מרץ ועד היום שנעצרו בגבול, מדובר גם על סחר בבני אדם.

אירית בוטון: מעדויות שקיבלנו לאחרונה ממפקד מג"ב רמון מסתבר שהיחידה גם עוסקת בהרתעה, נעשות פעילויות סיכול בגבול המצרי, אין לנו כל כך נתונים לגבי זה, אבל הם מנסים למצוא נתיבים חדשים כדי להגיע בגלל שהיחידה הזאת מהווה היום גורם מרתיע, כמובן לא לאורך כל הגבול.

אירית בוטון: צריך להזכיר שהאחריות הכוללת למניעת החדירה בגבולות היא על צה"ל.

אירית בוטון: אנחנו נמצאים בקשר כמובן מול ארגון האינטרפול, גם באמצעות האינטרפול אנחנו מקיימים קבוצות עבודה בהן אנחנו נפגשים עם גורמים מאותן מדינות ומנסים לפתח את שיתוף הפעולה.

אירית בוטון: הבעיות שהמשטרה מתמודדת איתם, לא כולם ששות להעיד נגד המעסיקים, ההמתנה לעדות עדיין אורכת הרבה זמן, חלק מהנשים שממתינות לעדות בורחות לנו בזמן ההמתנה, חלק אחר ממשיך לעסוק בזנות במהלך העדויות ובמהלך תקופת המבטח שלהם, התקציבים כאן, הכסף שהם מקבלות הוא מאוד מינימלי והגירוש עם תום העדות מותנה בבדיקת מידת המסוכנות הצפויה להם בחזרה לארץ.

יהודה שפר: אנחנו מטפלים במודיעין הפיננסי, יש לנו ים של מידע שמגיע אלינו מהגורמים הפיננסיים, מהבנקים, מכל הסקטור הפיננסי ואנחנו אמונים על הניתוח שלו ונסיון לאתר בו את ההלבנה.

יהודה שפר: המשטרה כמובן אמונה על המודיעין הפלילי.

יהודה שפר: אם לא תהיה התממשקות בין המודיעין הפלילי למודיעין הפיננסי יהיה פה פספוס.

יהודה שפר: צריך לתת דגש על כך שמדובר בארגונים שהם חוצי גבולות, גם הלבנת ההון חוצה גבולות, אין לי ספק שהמליונים הגדולים עוברים מיד לחו"ל וחוזרים אחר כך לארץ ואולי לא, ולכן אנחנו ניבחן כולנו בתוצאה האם נצליח לממשק את המודיעין המשטרתי עם המודיעין הפיננסי.

יהודה שפר: בעיני, אם נגיע לתוצאה שבה אנחנו לא מצליחים לשים יד על הכסף הגדול, אנחנו כמדינה, המשמעות היא שלא חשפנו ברמה המודיעינית לגמרי את נתיבי ההלבנה ואת מסלולי הפקת הרווח מהפשיעה וכפועל יוצא לא הצלחנו לצמצם את הפשיעה.

יהודה שפר: זה אתגר מאוד קשה, זה תחומי חקירה שלא התנסו בהם עד היום ואני מקווה שיחידות העלית של המשטרה ביחד עם המידע מכל הרשויות האחרות ביחד עם התרומה שלנו יצליחו לפצח לפחות כמה קבוצות פשע של סחר בנשים ולשים יד על כמה מליונים טובים וככה להפחית את התופעות האלה ולצמצם אותם.

יהודה שפר: זאת התקווה שלי ואני אופטימי.

ענת חולתא: בתיק הזה אנחנו מנסים להתייחס לשני סוגים של ארגוני השפיעה בתוך תחום הסחר, סוג של ארגוני הפשיעה, שני נאשמים שנתפסו שם בשלב "ההפצה" השני, אחרי הגעת הנשים לארץ דרך גבול מצרים והפיזור שלהם לכמה מוקדים בכל מיני מקומות בארץ, שני נאשמים הם נאשמים תל אביביים שהיו מקבלים נשים מאותה חבורה בתדירות די גבוהה של 2-3 נשים בכל משלוח כזה שהגיע לארץ ואז מכרו אותם למכוני ליווי שונים, שם מנסים לקשור אותם לארגון הסחר של היבואנים במעגל הראשון ועוד שני בעלי מכוני ליווי בירושלים שלגביהם נטען ארגון סחר נפרד כיוון שלא הצלחנו לקשור מבחינה ראייתית בין ארגוני הסחר של מכון הליווי כארגון פשיעה בפני עצמו והמעמד שלהם כמנהלים בתוך הארגון הזה.

ענת חולתא: זה יהיה נסיון ראשון ונראה איך בית משפט יתייחס לזה.

לאה גרינפטר-גולד: עשינו אתמול סיבוב בתחנה המרכזית בכוונה כדי לראות מה קורה שם ולראות אם סגרו את בתי הבושת כמו שטוענת פה המשטרה, אכן ראינו הרבה בתי בושת סגורים והיו לקוחות ששאלו אותנו אם זה האיזור של הזנות מפני שפתאום חסרים להם שם מקומות, אך יש גם כאלה שעדיין נשארו פתוחים והצעד הראשון שצריך לעשות כדי להילחם בפשע המאורגן זה לסגור את בתי הבושת מינהלית ומשטרת ישראל הוכיחה לנו בשבועות האחרונים שהיא מסוגלת לעשות זאת למרות שלפני שאותם תשעה אזרחים נהרגו כתוצאה ממלחמת הכנופיות היא אמרה שזה בלתי אפשרי.

לאה גרינפטר-גולד: אז אנחנו בדרך הנכונה ואנחנו מקווים שיהיה שיתוף פעולה ונגיע לאן שנגיע.

לאה גרינפטר-גולד: אנחנו אופטימיים.

אילן פרנקו: לגבי שיתוף הפעולה עם ארצות חוץ, שיתוף הפעולה עם ארצות חוץ מתבצע באמצעות הנציגים, הוא לא פועל יוצא של שלטון כזה או אחר, הוא מבוצע באמצעותנו, באמצעות המחלקה לתפקידים מיוחדים, באמצעות האינטרפול, יש מדינות שמשתפות פעולה באופן הדוק יותר, יש כאלה שמשתפות באופן הדוק פחות אבל שיתוף פעולה קיים.

אילן פרנקו: מתפקידנו להדק את שיתוף הפעולה ואנחנו עושים ונעשה את זה.

יהודה טרבסקי: לגבי מה נעשה היום אני רוצה להדגיש, כשאנחנו מדברים על תחום חשיפה, גם חילוט וגם הלבנת הון הם תחומי חשיפה, המשטרה מפעילה את כלל הכלים שקיימים ברשותה לצורך הענין והכלים האלה מופעלים במסגרת תוכנית עבודה, במסגרת טיפולים ארוכי טווח במהלך שנת עבודה ובדיוק כפי שב2002- ו2003- אנחנו בצענו והגענו לתוצאות יפות מאוד לדעתי אפילו מובילות בעולם לצורך הענין והיות וסחר בנשים נכנס מבחינתנו לאחד מנושאי ההתעניינות הראשיים מבחינת משטרת ישראל, זה בוודאי מטופל במסגרת הטיפול המוגבר בנושא פשיעה מאורגנת, הצפי הוא שאנחנו נגיע לתוצאה מאוד דומה ואני מניח שיהיה יותר משקל לנושא סחר בנשים מתוקף העובדה שאנחנו נותנים יותר משקל היום לנושא הזה.

יהודה טרבסקי: הנושא בטיפול, יש יעדים, הטיפול הוא ארוך טווח, זה לא יהיה לדיון הבא, אנחנו לא נבוא בדיון הבא ונגיד שאנחנו תפסנו 50 מליון דולר, זה לא יהיה, אבל עד סוף השנה אני מצפה שאנחנו נגיע לתוצאה דומה לתוצאות שהגענו אליהם.

זהבה גלאון: אני רוצה להודות לנציגי המשטרה, ניצב פרנקו, ניצב משנה אירית בוטון, הנציגים הקבועים שעושים את עבודתם נאמנה כל שבוע וכמובן לעו"ד יהודה שפר.

זהבה גלאון: איך הדבר הזה יקרה, אני מקבלת את מה שאמר ניצב פרנקו, שפעילות כוחות המשימה אינה כרוכה רק בתוספת, או לא כרוכה או לא תלויה או לא כפופה לתוספת תקציב, היא נעשית ממילא אבל בסוף הכל זה שאלה של כסף וכמה כסף יועבר ועל מה שמים דגש וכמה חוקרים נוספים יהיו לכל הגופים שעוסקים בענין הזה.